Коми Республикаса Веськӧдлан котыр отсалас республикаын национально-культурнӧй автономияяслы СМИ-кӧд уджын

Татшӧм тшӧктӧм сетіс Коми Республикаса Юралысь Вячеслав Гайзер НКА петкӧдлысьяскӧд паныдасьлігӧн. Республикаса Юралысь тшӧктіс Коми Республикаса национальнӧй политика министерстволы вӧзйыны йӧзӧс юӧртан средствояскӧд нуӧдны сэтшӧм сяма удж, мый отсалас автономияясӧ пырысьяслы йӧзӧдны ассьыныс материалъяссӧ.

«Чайта, мый Украинаса диаспорасянь вӧзйӧмыс вермас ӧткодя отсавны став войтырлы да войтырсикаслы, кодъяс олӧны миян республикаын. Татшӧм сяма уджсӧ миян лӧсьӧдӧма нин, ме сёрнита Коми Республикалӧн 90 во кежлӧ йӧзӧдӧм журнал йылысь. И ме чайта, мый тіян организацияяслӧн удж йылысь юӧръяссӧ, да весиг выльторъяссӧ да тӧдчанаторъяссӧ колӧ йӧзӧдны кадысь кадӧ. Галина Ивановна [Габушева - Коми Республикаса национальнӧй политикаса министр], дасьтӧй [Коми Республикаса Юралысьлӧн да Коми Республикаса Веськӧдлан котырлӧн] Администрациякӧд ӧтвылысь вӧзйӧмъяс сы могысь, медым тайӧ уджсӧ позис нин заводитны локтан воӧ», - тшӧктіс Вячеслав Гайзер.

«Ме пыр лыддя, мый войтыръяслӧн ӧтувтчӧмыс вынсьӧдӧ страналысь ӧтторъялунсӧ. Тайӧ миян быдлунъя олӧмлӧн, экономика да политика йитӧдъяслӧн подув. Войтырсикаслӧн тӧдчанлун йылысь колӧ сёрнитны талун быд тшупӧдын - федеральнӧй, дінму да муниципальнӧй. Ми ставӧн бура гӧгӧрвоам, мый ни ӧти конфликт оз петкӧдчы сэтшӧм ёся да оз кыскы ас бӧрсяыс , кыдзи национальнӧй конфликт. И национальнӧй канму политика оз вермы тэчсьыны куш сёрнияс да декларацияяс вылын.

Стӧч та вӧсна Коми Республикаса Веськӧдлан котыр отсалӧ сьӧмӧн. Таво национально-культурнӧй автономияяслы да ӧтйӧза ӧтувъяслы республиканскӧй сьӧмкудйысь сьӧмӧн отсӧгыс лоис вит миллион витсё сюрс шайт. Ӧти да джын миллионысь унджык сьӧмсӧ сетӧма конкурс серти балаяс вылӧ, мый нуӧдіс Коми Республикаса экономика сӧвмӧдан министерство социальнӧй тӧдчанлуна балаяс олӧмӧ пӧртӧм вылӧ. Ми стрӧитам «Ёртасьысь войтырлӧн республиканскӧй керка». Вӧчам тайӧс сы вӧсна, медым зумыдмӧдны национально-культурнӧй автономияяслысь позицияяссӧ. Аддзыны, кыдзи стрӧитчӧмыс мунӧ, вермӧ быдӧн. Ми виччысям тіянсянь сэтшӧм жӧ удж да кӧсъям тӧдны, мы ті – пыдди пуктана юрнуӧдысьяс – асланыд автономияясса веськӧдлысьяс – колянныд веськӧдлысьясӧн абу сӧмын ас войтырлысь культурнӧй традицияяс видзӧмын, но и миян республикаын - миян ӧтувъя оланінын - уна сикас войтыр костын мир да ӧтсӧглас олӧм видзӧмын. Сы вӧсна эска, мый йӧзӧс юӧртан средствояс пыр национально-культурнӧй автономияяс да лыддьысьысь костын татшӧм воча сёрниыс вермас отсавны миян ӧтувъя уджын», - шуис республикаса Юралысь.